Saskaņā ar sniegtajiem datiem to degvielu un enerģijas vidējā SEG intensitāte, kuras piegādātas 28 ziņotājās dalībvalstīs 2019. gadā, bija 90 g CO2ekv./MJ, kas ir par 4,3 % zemāka nekā 2010. gada pamatstandartā noteiktā, proti, 94,1 g CO2ekv./MJ. Tas atbilst 54 Mt oglekļa dioksīda ekvivalenta (CO2ekv.) aiztaupījumam 2019. gada laikā. Degvielas piegādātāju panāktais progress laikposmā no 2018. gada līdz 2019. gadam ir bijis ierobežots, panākot uzlabojumu par 0,6 procentpunktiem attiecībā uz ziņoto degvielu vidējo SEG intensitāti.

Tādējādi gandrīz visām dalībvalstīm ir strauji jāveic papildu pasākumi, lai nodrošinātu 2020. gada mērķa sasniegšanu. Ir vairāku veidu pasākumi, ko dalībvalstis var īstenot šajā nolūkā, piemēram, vēl vairāk palielināt elektroenerģijas izmantošanu autotransportam, atbalstīt plašāku biodegvielas (jo īpaši moderno biodegvielu) izmantošanu, stimulēt atjaunojamo energoresursu nebioloģiskas izcelsmes degvielu izstrādi vai samazināt augšposma emisijas, kas rodas pirms rafinēšanas procesiem. Dalībvalstīm ir jānodrošina, ka degvielas piegādātāji pēc 2020. gada turpina ievērot 6 % samazinājuma mērķi, kā arī jāuzrauga un jāziņo par to SEG emisiju intensitāti pēc šā datuma.

Turklāt Komisija 2021. gada 14. jūlijā Eiropas zaļā kursa īstenošanas pasākumu kopuma un vērienīgāko klimatisko ieceru satvarā ierosināja pārskatīt Atjaunojamo energoresursu direktīvu, iesakot līdz 2030. gadam samazināt transportlīdzekļu degvielu SEG emisiju intensitāti par 13 % salīdzinājumā ar 2010. gada pamatstandartu. Ar šo priekšlikumu, kas tiks apspriests koplēmuma procesā, tiktu atcelts Degvielas kvalitātes direktīvā noteiktais 6 % mērķis, lai racionalizētu tiesību aktus un izvairītos no dubultām regulatīvajām prasībām.

Ņemot vērā ILUC emisijas, 2019. gadā ES patērēto degvielu vidējā SEG intensitāte bija par 2,6 % zemāka nekā 2010. gadā. Tas atbilst 33 Mt CO2ekv. ietaupījumam 2019. gada laikā. Saskaņā ar 7.d pantu Direktīvā 98/70/EK, ar ko nosaka aprēķina metodes biodegvielu aprites cikla siltumnīcefekta gāzu emisijām, izvērtējot atbilstību minimālajam 6 % samazinājuma mērķim, ILUC emisijas netiek ņemtas vērā.

2.2.Degvielas piegāde

Šajā iedaļā iekļauti dati, ko Degvielas kvalitātes direktīvas darbības jomas ietvaros dalībvalstis iesniedza par visām autotransportam un autoceļiem neparedzētai mobilajai tehnikai paredzētajām fosilajām degvielām, biodegvielām un nebioloģiskas izcelsmes degvielām.

Kopējā ziņotā degvielas piegāde 2019. gadā bija 13 675 petadžouli (PJ), kas salīdzinājumā ar 2018. gadu ir nedaudz mazāk, t. i., par 3 %. Degvielas piegādē joprojām lielā mērā dominēja fosilās degvielas (94,4 %), tām sekoja biodegvielas (5,6 %) un ļoti nedaudz elektrība (0,01 %) (sk. 2.4. iedaļu). Vienīgā atjaunojamo energoresursu nebioloģiskas izcelsmes degviela, kas tika ziņota attiecībā uz 2019. gadu, bija atjaunojamo energoresursu nebioloģiskas izcelsmes metanols, par kuru ziņoja Apvienotā Karaliste un kurš veidoja ļoti nelielu procentuālo daļu no kopējā enerģijas daudzuma.

Fosilās degvielas piegādē 2019. gadā dominēja dīzeļdegviela (56,1%; 7665 PJ), kam sekoja benzīns (23,8 %; 3258 PJ) un gāzeļļa (12,6 %; 1729 PJ). Sašķidrinātas naftas gāzes un dabasgāzes kopējais īpatsvars bija 1,8 % (250 PJ) (sk. 2. attēlu).

2. attēls. Degvielas enerģijas piegādes īpatsvari atbilstīgi degvielas veidam 2019. gadā (avots: EVA)

2.3.Biodegvielas patēriņš

Kopējais biodegvielas patēriņš laikposmā no 2018. gada līdz 2019. gadam nedaudz pieauga — no 732 PJ līdz 771 PJ. Biodegvielas patēriņā turpina dominēt biodīzeļdegviela (taukskābju metilesteris, FAME) (68,3 % no kopējā biodegvielas patēriņa; 527 PJ), kam seko bioetanols (14,4 %; 111 PJ) un hidrogenēta augu eļļa (HVO) (12,5 %; 96 PJ) Bio-etil-terc-butilēteris (bio-ETBE) un biogāze veidoja 3,4 % no kopējā biodegvielas patēriņa (26 PJ). Visu pārējo biodegvielu īpatsvars bija daudz mazāks (sk. 3. attēlu). Salīdzinājumā ar 2018. gadu to proporcija saglabājās stabilā līmenī. Sīkāka informācija par visām biodegvielām un ražošanas paņēmieniem ir pieejama EVA tehniskajā ziņojumā Nr. 2/2021.

3. attēls. Biodegvielu enerģijas piegādes īpatsvari atbilstīgi degvielas veidam 2019. gadā (avots: EVA)

2.4.Elektroenerģijas patēriņš

Degvielas piegādātāju ziņošana par elektroenerģijas patēriņu ir brīvprātīga, un datus par elektrotransportlīdzekļu un elektromotociklu patērēto elektroenerģiju paziņoja divpadsmit dalībvalstis (salīdzinājumā ar desmit dalībvalstīm 2018. gadā) (sk. 1. tabulu). Kopējais ziņotais elektrotransportlīdzekļu patērētās elektroenerģijas daudzums ir saglabājies diezgan stabilā līmenī, t. i., 1 506 362 GJ (ietverot spēka pārvada efektivitāti).

1. tabula. Elektrotransportlīdzekļu un elektromotociklu patērētā elektroenerģija 2019. gadā kā degvielas piegādātāju paziņots ieguldījums to SEG samazinājuma mērķa sasniegšanā (avots: EVA)